1.pielikums 
Ministru kabineta 
1999.gada 3.augusta noteikumiem Nr. 271
(Pielikums grozīts ar MK 05.02.2008. noteikumiem Nr.74)

Piemēri šo noteikumu atsevišķu punktu piemērošanai

1. Piemērs šo noteikumu 5.punkta piemērošanai. 

Uzņēmuma īpašnieki ir pieņēmuši lēmumu pirmo reizi izveidot rezervi no 1999.gada peļņas. Lai aprēķinātu veidojamās rezerves kopējo atļauto summu, uzņēmuma bilancē esošo autobusu skaits uz 1999.gada 1.janvāri, ja šī uzņēmuma taksācijas periods sakrīt ar kalendāra gadu, jāreizina ar pieciem tūkstošiem latu. Vienlaikus ar rezerves izveidošanu uzņēmums 1999.gada apliekamo ienākumu samazina par izveidotās rezerves summu saskaņā ar likuma "Par uzņēmumu ienākuma nodokli" 6.panta trešo daļu. Līdzīgi nodokļa atvieglojumu var izmantot 2000.gadā vai kādā no turpmākajiem gadiem līdz 2007.gadam. 

2. Piemērs šo noteikumu 6.punkta piemērošanai. 

Ja rezerve ir izveidota, sadalot 1999.gada peļņu, tad 1999.pārskata gada rezervi nedrīkst palielināt no 2000. un 2001.pārskata gada peļņas. 2000. un 2001.gadā ir veidojamas atsevišķas rezerves, sadalot attiecīgā pārskata gada peļņu. 

3. Piemērs šo noteikumu 10.punkta piemērošanai. 

Triju pēc kārtas sekojošu taksācijas periodu laikā uzņēmums ir iegādājies 15 autobusus. Vienu no tiem ir pārdevis, vienu - norakstījis zādzības dēļ. Tādējādi no 15 iegādātajiem autobusiem uzņēmuma bilancē ir 13 autobusi. Savukārt trešā taksācijas perioda beigās par iegādātiem ir uzskatāmi 14 autobusi, un to iegādes vērtība ir iekļaujama triju taksācijas periodu laikā faktiski iegādāto autobusu vērtībā. 

4. Piemērs šo noteikumu 12.punkta piemērošanai. 

Uzņēmums 1999.gadā ir iegādājies autobusu ar bilances sākotnējo vērtību 50000 latu, izmantojot piecu gadu ilgtermiņa aizdevumu ar procentu likmi 10 % gadā (maksājumus veic reizi gadā, piecos gados procentu maksājumu summa ir 15000 latu). Uzņēmums 1999.gadā ir samaksājis procentu maksājumus - 5000 latu - un autobusa vērtību - 10000 latu. Tādējādi uz faktiski iegādāto autobusu vērtību 1999.gadā var attiecināt tikai autobusa iegādes vērtības (aizdevuma pamatparāda) samaksu, t.i., 10000 latu, nevis 50000 latu vai 5000 latu. Tāpat 2000., 2001., 2002., 2003.gadā faktiski iegādāto autobusu vērtībā ir iekļaujamas autobusa sākotnējās vērtības daļas atbilstoši veiktajai aizdevuma pamatparāda samaksai, neņemot vērā procentu un tiem pielīdzināmus maksājumus. 

5. Piemērs šo noteikumu 15.punkta piemērošanai. 

Ja 2001.gadā uzņēmums ir veicis kredīta maksājumu par konkrētu autobusu - 100000 latu, veiktā maksājuma summu var iekļaut 1999.(2001., 2000.(2002., 2001.(2003.gadā faktiski iegādāto autobusu vērtībā, bet tikai vienu reizi. Ja 2001.gadā veikto maksājumu lielums pārsniedz atsevišķu rezerves lielumu (piemēram, 40000 latu gadā) 1999., 2000. un 2001.gadā, bet nepārsniedz triju pēc kārtas sekojošu taksācijas periodu (1999., 2000., 2001.gadā) izveidoto rezervju kopējo lielumu, tad maksājumu attiecina atbilstoši rezerves lielumam (attiecīgi uz 1999.gadā izveidoto rezervi - 40000 latu, 2000.gadā - 40000 latu un 2001.gadā - 20000 latu). Savukārt, ja gadā izveidotās rezerves lielums ir 30000 latu, uz faktiski iegādāto autobusu vērtību ir attiecināmi 100000 latu. Izveidotās rezerves lielumu trešā taksācijas perioda beigās un faktiski iegādāto pasažieru pārvadājumos izmantojamo autobusu vērtības starpību - 10000 latu - nedrīkst pārnest uz 2002.gadā izveidoto rezervi. 

6. Piemērs šo noteikumu 18. un 19.punkta piemērošanai. 

Ja uzņēmums sāk izmantot nodokļa atvieglojumu un pirmo reizi izveido likuma "Par uzņēmumu ienākuma nodokli" 8.1 pantā paredzēto rezervi 1999.gadā, kā arī veido attiecīgās rezerves 2000. un 2001.gadā, tad 2000.gadā uzņēmums iesniedz Valsts ieņēmumu dienestā paziņojumu par 1999.gadā izveidoto rezervi, 2001.gadā - par 2000.gadā izveidoto rezervi. 2002.gadā uzņēmums iesniedz gan paziņojumu par 2001.gadā izveidoto rezervi, gan pārskatu par 1999.gadā izveidoto rezervi, t.i., par to rezervi, kurai 2001.gadā ir beidzies likumā "Par uzņēmumu ienākuma nodokli" noteiktais termiņš, un pārskatu par 1999.(2001.gadā izmantoto nodokļa atvieglojumu saskaņā ar likuma 8.1 pantu.

